Wonaa Fulɓe Tun Naɓanoo Amerika Na’i Maɓɓe Ɗii Accaaka
No jari haa hitti sanne immagol gollida e ɓaleeɓe Amerika teŋtinii Fulɓe ɓee. Haa waawen tokkindirde ngola jokkol taƴanoongol gila maccungaagu e ngeygu mum yooloyi ko heewi.
Hannde non en hawrii e musiɗɗo men Pullo mo Amerika, wi’eteeɗo Elijah, wonɗo etaade fota no ɗigginira Fulfulde. Gila o yiitii banndiraaɓe makko Fulɓe, o wiɗtii ko luggi e ko yaaji ngam humpitaade ko selli fii ngol leñol. Jooɗo moƴƴa ɓaaro-ɗaa, dakmito-ɗaa ngal yewtidal.
Peeral: Jam ñalli Elijah. A jaaraama e rokkude men fehre yewtidude e maa. Accu anndinaa men seeɗa e woniyankaagu (profile) maa tawo, si naaten e yewtude fii na’i e no pinal “cowboy” hewtri nder Amerika.
Elijah Shabbaz: Ko mi jeyaaɗo e geyngol Fulɓe Nano Amerika addanooɓe ɗoo jamaanu maccungaagu, nde portooɓe filoraynoo ɓaleeɓe, maccina ɓe, taccina ɓe fiiltiingo atlantic.
Nde mi yiiti iwdi am am ndii, mi anndi ko Pullo, mi weltino fota, mi himmani waɗude biɗitol yaajungol ko yowitii e taariika Fulɓe e pinal (perndam) maɓɓe. Ko yoga e njaltudiiji ngol biɗitol yewtideten hannde.
Peeral: Nder winndere ndee fow ko Fulɓe ɓuri anndireede durngol (ngaynaaka), yewtu men seeɗa fii ɗin na’i wonɗi Amerika anndiraaɗi "Texas Longhorn", walla Juuta-galaaɗi Texas ?
Elijah Shabbaz: Nagge anndiraange “Texas Longhorn” ngee wonaa Texas woni iwdi magge, ko Fuuta Jaloo. Nder Afrika, ko na’i ɗiɗi pet anndiraa Nagge Juuta Alaadu walla “Long Horn Cattle”, woote e majji ko nagge wi’eteenge Ndaama ngee, iwdi magge ko Fuuta Jaloo.
Na’i ɓurɗi ɗuuɗude taweteeɗi nder winndere ndee no heɓa ñawu anndiraangu trypansoma, ngu cooƴi wi’eteeɗi sii-sii saabinta si ŋatii nagge. Ndaama non ko nagge nge Fulɓe ne’I, ko kamɓe anndiraange, hinge waawi dartaade ŋatanɗe ɗiin cooƴi e nguu ñawu, sifa magge ɗuuɗaa e dow ndii leydi.
Ko ɗum waɗi ndii aawdi Ndaama ndi Fulɓe heertori rokkaa himme mawɗe, nde portooɓe addi nder Amerika sagataaɓe Fulɓe durooɓe nodiiri ɓe “Cowboys”. Wonaa menen tan portooɓe ɓee addi, ɓe addorno kadi na’i amen ɗii.
Peeral: Miɗo anndi a yahii Fuuta Jaloo, a humpitoyike ton ko heewi, kono seeditor ko annduɓe goo yewti fii ɗii na’ i Ndaamaaji.
Elijah Shabbaz: Tippude e bi’ol Dr. Joseph E. Holloway, taarikayankeejo heertoriiɗo Pinal Afrika-Amerika: “Nde Fulɓe iwruɓe Senegambiya, wondude e na’i maɓɓe, addaa nder South Carolina e hitaande 1731, duuɓi 30 ɓaawo ɗum, na’i koloñal ɗii ɓeydii iwde 500 faade 6,784,.
Ɓee Fulɓe laatino durooɓe humpitiiɓe, kadi ko kamɓe nawtantee leɗɗe-alarba fii naadugol tekiniki durngol heneere (open grazing); ɗum woni durngol Afrikankeewol yowitiingol e durude na’i e nokkuuje ɗe howaaka. Hannde ngol durngol no huutoree nder mbaylaandi na’i Amerika ndii fow.”
Ko ndee feeñannde rimi nder Amerika koo ko anndiraa hannde “Cowboy”.
Joseph E. Holloway wii fahin: “E iwdi, helmere “cowboy” ko Afriknaajo dankotooɗo na’i, wano no “houseboy” woniri golloowo ka “de big House” (suudu mawndu).”
Tekiniki durngol Fulɓe e newnii durude daabaaji e leyɗeele yaajuɗe tawa durooɓe ɓee ɗuuɗaa. Ko heewi e nguurndam “cowboy”, golle e piiji finaa-tawaa maɓɓe, fow no waawi askineede e Fulɓe; ko kamɓe woni “cowboys” adiiɓe ɓee…
Jannde waɗaande e 2013, nde haaɗtirdeeji (universities) Texas, Missouri, e Colombia hawtiti waɗi, yaltiniino wonde MtDNA na’i anndiraaɗi “Texas Longhorn” ɗii ko gootum e MtDNA na’i Fulɓe anndiraaɗi Ndaama ɗii. Texas non ko hoɗo pinal “Cowboy” moolerteengo ngoo e nder Amerika.
Ngal pinal ko wujjaangal e Fulɓe hiirnaange Afrika. Ka natal ɗoo, ko min ka hoɗo am Fuuta Jaloo, miɗo hakkunde musiɓɓe am, min e nagge am Ndaama.
Peeral: No Fulfulde maa fewndori?
Elijah Shbbaaz: Seeɗa seeɗa, ko yettude Allah. Miɗo wakkilaade moƴƴa; miɗo janngude Fulfulde (Pulaar) ñannde-woo- ñannde, mi yewta ñannde-woo- ñannde.
Peeral: A jaaraama, men weltike fahin, yo Alla yoɓe ko ɓuri moƴƴude.
Elijah Shabbaz: Alla Jonnitoowo Oo jaaraama, Peeral jaaraama.
Tasko yo janngoowo tedduɗo, yewtidal ngal ko e Enngeleere e Fulfulde waɗaa.
hamada
Wallifiiɓe
- human right watch تنتقد السنغال وموريتانيا على ملفهما الحقوقي
- جهاد النكاح تسرب فيديو من غرفة زعيم داعش
- الاثارة ماالفرق بين الردجل والمراة وايهما اقوى ==للكبار فقط
- Un journaliste Provoquer la crise ener mauritanie et algerie et maroc
- Politiques mauritaniens : L’Iran veut ’noyauter’ le Maroc à partir de la Mauritanie
- [...]
fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn wol_Latn fuv_Latn fuv_Latn wol_Latn fuv_Latn hau_Latn fuv_Latn ara_Arab ara_Arab ara_Arab fra_Latn fra_Latn unk